Anunțul doctorului Nicolae Bacalbașa după operația suferită de Florin Piersic, la Spitalul Foișor din Capitală. Este o situație imprevizibilă, susține cadrul medical după procedura de extragere a protezei de la genunchi.
Vestea făcută publică de medicul Nicolae Bacalbașa după intervenția prin care a trecut Florin Piersic. Ce se întâmplă cu actorul care a ajuns în stare gravă la spital, având septicemie. Infecția ar fi plecat de la o proteză de la genunchi.
Din păcate, această infecție a ajuns până la stimulatorul cardiac. În prezent, prioritatea doctorilor este salvarea maestrului care a suferit mai multe operații, starea sa fiind una destul de imprevizibilă în aceste clipe.
„O septicemie este o situație medicală de extremă gravitate. Intervenția chirurgicală care s-a efectuat a fost numai un element în tratarea acestei septicemii, în eliminarea unui punct de întreținere a infecției.
Orice operație este o agresiune. Orice operație este o posibilitate aproape certă de agravare. Problema evoluției ulterioare este absolut imprevizibilă. Fără îndoială că prioritatea este salvarea vieții.
Problema funcționalității genunchiului sau chiar a unei eventuale amputări, în situații extreme, este secundară în raport cu problema esențială a salvării vieții”, a spus medicul Nicolae Bacalbașa la Realitatea Plus, conform dcnewsro.
„O septicemie, mai ales la un om în vârstă, diabetic, este o situație imprevizibilă. Dar în tot cazul, mergem spre cifre mari”, a completat doctorul după ce a fost întrebat cât de grav este Florin Piersic pe o scară de la 1 la 10.
Florin Piersic este în continuare internat la Spitalul Foișor, unde este sub observația cadrelor medicale, după ce în urmă cu o zi a suferit o intervenție chirurgicală. La primele ore ale dimineții actorul prezenta o ușoară îmbunătățire, cu o evoluție lent favorabilă.
Reprezentanții unității medicale din Capitală au transmis că îndrăgitul actor mănâncă și bea lichide singur. Maestrul este afebril și cooperant, în timp ce parametrii biologici legați de inflamație s-au ameliorat.